钦定古今图书集成/理学汇编/文学典/第020卷 > 李朝
## 钦定古今图书集成/理学汇编/文学典/第020卷 > 李朝

按《南昌郡乘》，李朝字伯丞，南昌人。有文章才。桓帝时
为魏郡监黎阳营谒者。和平元年，立《张公神道碑》于
黎阳，朝作歌九章颂之。其一曰：“淇水汤汤扬清波，东
流九折注于河。涤荡尘滓趋朝歌，县以洁静无秽瑕，
公与守相驾蜚鱼往来。”“忽远嬉娱，祐此兆民宁厥
居。”其二曰：“出自淇阳溯河津，松柏郁茂兰茝芬。灵神
往来乘浮云，种德收福惠斯民。家饶户富无贱贫，疆
界寂静和睦邻。”《其三》曰：“朝歌荡阴及黎阳，三女所处
各殊方。三门鼎列推其乡，时携甥幼归候公。夫人肃
穆多容光，烝殽脍鲤飨玉觞。穆风屑兮起坛旁，乐吏
民兮永未央。”其四曰：“鹿呦呦兮驯庙庭，文皪皪兮以
和鸣。饮清泉兮食丰草，见起伏兮不骇惊。惟公德兮
之所宁，上陵庙兮助三牲。天时和兮甘露零，日番番
兮无亏倾。”其五曰：“凤凰蜚兮朱鸟栖，梧桐荣兮鸣喈
喈。鸢鹊巢兮乳徘徊，给御卵兮献于西，惟公德兮之
所怀。”其六曰：“池水澂兮钓台粲，四角楼兮临深涧。鱼
岌岌兮踊跃见，振鳞尾兮游旴旴。时钓取兮给享献，
惟公德兮之所衍。”其七曰：“栗萧草兮藂铺陈，新美萌
兮香苾芬。蕙草生兮满园田，竞苕苕兮给万钱，惟公
德兮之所蕃。”其八曰：“门堂郁兮文耀光，公神赫兮坐
东方。明暴视兮俨卬卬，夫人三女列在旁陈。君处北
兮从官降，车骑络绎兮交错重。乘𫐐轺兮驾蜚”龙，骖
白鹿兮从仙僮，游北岳兮与天通。其九曰：“元碑既立，
双阙建兮。岧峣耸峻，大路畔兮。亭长阍人，永捍难兮。
列种槐梓，方茂烂兮。天下远近，罔不见兮。公神日著，
声洞。”兮。“作配乾坤，传亿万兮。”